Højtryk stabiliserer vejret midt i næste uge, hvilket giver nogle dage med masser af solskin.

Tidligere på ugen var der stor spænding om vejret i efterårsferien, men nu er brikkerne ved at falde på plads. Endnu står det på frontangreb fra vest, der sender ustadigt vejr ind over Danmark søndag og mandag. Men herefter er der udsigt til, at et højtryk midt i uge 42 en overgang kan stabilisere vejret. Det stabile vejr vil i løbet af efterårsferien resultere i nogle ganske solrige dage, hvor især onsdag og torsdag i skrivende stund ser meget flotte ud. Med det klare vejr bliver det dog også noget koldere, hvilket kan være med til at sende temperaturen ned under frysepunktet for første gang i denne oktober. Kraftige regnbyger søndag Søndagsvejret bliver endnu en dag med fronter over Danmark. Og især i formiddagstimerne og tidlig eftermiddag er der udsigt til en hel del regnbyger, der stedvis kan blive ganske kraftige og måske med torden. Det er især Jylland, der står for skud for de mange regnbyger, men også det nordlige Fyn, det nordvestlige Sjælland og Nordsjælland kan blive ramt af en kraftig regnbyge søndag. Ud på eftermiddagen er der udsigt til, at det klarer op i hele landet med mulighed for en decideret solrig afslutning på weekenden, men dog også ret blæsende. Et varmt pust mandag Endnu et frontsystem skal forbi landet mandag, hvor en varmfront ventes at give en ret overskyet start på næste uge. Og særligt i Jylland ventes et udbredt regnvejr at dominere først på dagen. Varmfrontspassagen er imidlertid med til at sende varm luft op over landet fra syd, hvilket om eftermiddagen kan sende temperaturen op omkring 18 graders varme. Dermed er det en – for årstiden – lun start på en uge, der for mange står på efterårsferie. Solrigt vejr i vente Den lune start på ugen varer ikke ved. Til gengæld stiger solchancerne betragteligt. Fra tirsdag begynder højtryk omkring Danmark nemlig at give mere stabilt vejr med efterhånden masser af sol. Dagstemperaturen falder til mellem 10 og 12 grader, mens der for en stund igen er risiko for lokalt nattefrost. Med det stille og klare vejr i vente er der også udsigt til tågedannelse, der nogle steder kan blive hængende et stykke op ad dagen og ødelægge en elles flot solskinsdag. Forventningen er dog, at de fleste vil opleve solrigt vejr i løbet af deres efterårsferie, hvilket er en god chance for at komme ud i naturen og nyde efterårets brede farvepalet. Højtryksvejret ser ud til at gå i opløsning allerede i næste weekend, hvor et lavtryk efterhånden bevæger sig op over Danmark og giver det, der formentlig bliver en noget ustadig og regnfuld afslutning på efterårsferien.